Klopjag oor R200 miljoen se bedrog by munisipaliteit(Argieffoto) Die direktoraat vir prioriteitsmisdaadondersoeke (die Valke) se skoonoudit-span het Donderdag ŉ klopjag uitgevoer by eThekwini-munisipaliteit (Durban) in verband met bedrog, korrupsie en geldwassery. Brig. Hangwani Mulaudzi, woordvoerder van die Valke, het gesê dit volg ná tenders glo deur die munisipaliteit toegeken is sonder dat behoorlike prosesse gevolg is. Die monetêre waarde beloop ongeveer R200 miljoen. “Verskeie maatskappye en ander diensverskaffers het al sedert 2016 glo met munisipale beamptes saamgewerk en het miljoene rand ontvang vir werk wat nooit gedoen is nie. Daar word beweer dat beamptes sekere maatskappye goedgekeur het en fiktiewe maatskappye geregistreer het sodat winsgewende tenders aan hulle toegeken kon word. Hulle het dus voordeel getrek uit onwettige en bedrieglike betalings,” het Mulaudzi verduidelik. Meeste van die maatskappye is nie eers op die munisipaliteite se databasis geregistreer nie. “Die operasie was suksesvol en daar is beslag gelê op verskeie dokumente en elektroniese toerusting. Niemand is nog tot dusver in hegtenis geneem nie, hangende die ondersoek wat reeds in ŉ gevorderde stadium is.”